24/10/2014 Formansskapurin í Løgtinginum hevur í dag tikið avgerð um at seta Johnhard Klettheyggj sum nýggjan stjóra í Løgtinginum. Johnhard Klettheyggj er sandvíkingur, er 44 ára gamal og útbúgvin løgfrøðingur í Keypmannahavn í 1999. Hann starvaðist fyrst 2 ár sum fulltrúi í Almanna- og Heilsumálastýrinum. Frá 2001 til 2008 arbeiddi hann sum ráðgevi hjá Løgtingsins Umboðsmanni og var sostatt við til at byggja tað embætið upp frá byrjan. Johnhard fór síðani í starv sum leiðandi løgfrøðingur í Almanna- og Heilsumálaráðnum, og hevur, síðan ráðið varð skilt sundur í tvey, verið leiðandi løgfrøðingur og løgfrøðiligur ráðgevi hjá aðalstjórum og skiftandi landsstýrisfólkum í báðum ráðum. Haraftrat hevur Johnhard í tveimum umførum verið settur aðalstjóri í Almannamálaráðnum. Johnhard tekur við starvinum frá 1. jan. 2015. 24/10/2014 Á altjóða ráðstevnum um fullveldisrørslur í Evropa, sum varð hildin í Mariehamn í Álandi, hevur Høgni Hoydal hildið fyrilestur um Føroyar og føroysku fullveldisrørsluna. Altjóða felagsskapurin, European Free Alliance, og flokkurin Ålands Framtid bjóðaðu Høgna at halda fyrilestur saman við fyrilestrarhaldarum úr Skotlandi, Katalonia, Belgia og Ålandi. Á ráðstevnuni varð dentur lagdur á tær demokratisku rørslur í Evropa, sum vilja fremja rættindi hjá tjóðum, ið enn ikki hava framt sín sjálvsavgerðarrætt og sum vilja samstarva beinleiðis í altjóða samfelagnum. Víst varð á við dømum um alt Evropa, at tað oftast er avoldað nasjonalisma frá teimum gomlu valdsríkjunum í Evropa, sum berjist ímóti og forðar demokratiskum frælsisrørslum at gerast javnsettir partar í heiminum. Tjóðveldi Tað hevði klætt Tjóðveldi og Framsókn at spælt við opnum kortum og komið inn gjøgnum høvuðsdyrnar við sínum loysingaruppskoti Høgni Hoydal og Poul Michelsen eru á veg í Løgtingið, og í skjáttuni hava teir eitt uppskot um at yvirtaka uttanríkis- og verjupolitikk, ið eru ríkismál og felags fyri allan Ríkisfelagsskapin. Garparnir báðir vilja ikki inn gjøgnum høvuðsdyrnar. Nei, teir velja heldur at sníkja seg inn gjøgnum bakdyrnar við uppskotinum, sum í veruleikanum als ikki snýr seg um yvirtøkur. Endamálið við uppskotinum er at seta ein kíla niður millum ríkispartarnar og skekla Føroyar úr Ríkisfelagsskapinum. Fakta er jú, at uttanríkis- og verjumál kunnu bert yvirtakast, um so er, at Føroyar loysa. Hetta má dyljast fyri fólki. Tí verður bert fokuserað uppá yvirtøkurnar. Onki má nevnast um avleiðingarnar-hvørki tær politisku ella tær fíggjarligu. Uppskiftin er tann sama gamla: fá róp og øsing í og skapa konfliktir, sum í veruleikanum ikki eru til. Tann stóri uttanríkispolitikkurin, verjupolitikkurin og trygdarpolitikkurin liggja best sum felags mál í Ríkisfelagsskapinum. Saman standa vit sterkari á altjóða pallinum. Samstundis er greitt, at Føroyar í grundini hava fullveldi, tá ið tað kemur til uttanlandsviðurskifti, ið hava við okkara land at gera. Vit gera egnar avtalur við onnur lond. Vit lata okkum umboða í øðrum høvuðsstaðum. Vit saksøkja stórveldini í Europa. Og so víðari. Í veruliga lívinum uttan fyri Løgtingið eru avmarkingarnar ómetaliga fáar fyri Føroyar. Hinvegin eru stórdriftsfyrimunirnir í Ríkisfelagsskapinum nógv størri enn teir fáu vansarnir, ið finnast. Tað hevði klætt Høgna Hoydal og Poul Michelsen at spælt við opnum kortum og komið inn gjøgnum høvuðsdyrnar við sínum loysingaruppskoti. fólkatingsmaður fyri Sambandsflokkin Pensjónistar, sum flyta úr Føroyum til Danmarkar, skulu ikki bera ótta fyri, at teirra eftirløn verður skattað tvær ferðir. Á fundi í Keypmannahavn í dag hava Jørgen Niclasen, fíggjarmálaráðharri, og Benny Engelbrecht, danskur skattamálaráðharri, undirskrivað eitt ískoyti til norðurlendska tvískattasáttmálan, sum forðar fyri, at eftirløn teirra, ið flyta millum Føroyar og Danmark, verður skattað í báðum londunum. "Tað er rættiliga týdningarmikið, at skattaviðurskiftini eru fullkomiliga greið, tá ið vit velja at flyta til eitt annað land. Ógreiðu viðurskiftini kundu havt við sær, at eftirlønin varð skattað í báðum londunum "sigur Jørgen Niclasen, fíggjarmálaráðharri. Formliga er talan um eina nýggja protokoll til norðurlendska tvískattasáttmálan. Hon viðvíkur kortini bara viðurskiftunum millum Føroyar og Danmark. Trupulleikin við at skatta eftirlønina tvær ferðir kemur ikki fyri millum Føroyar og hini norðurlondini vegna sjálvan norðurlendska skattasáttmálan. Protokollin verður løgd fyri Løgtingið í næstum til endaliga góðkenningar. Politiska minnið er stutt, verður ofta sagt, og onkuntíð kann tað vera so stutt, at fólk ikki minnast, hvat tey sjálvi hava gjørt. Hetta upplivdu vit í løgtinginum týsdagin, tá uppskotið hjá Jørgeni Niclasen um stuðul til rentuútreiðslur av lánum var til viðgerðar. Kristina Háfoss, sum var framsøgufólk fyri Tjóðveldi, hevði lítið gott at bera uppskotinum, tí hetta fór at vera steinur omaná byrðu hjá sethúsaeigarum. Men tað sum Kristina eftir øllum at døma hevði gloymt var, at tann 5. mars 2009 legði Tjóðveldi eitt uppskot um tað sama fyri tingið, og tað uppskotið var munandi víðgongdari enn uppskotið hjá Jørgeni Niclasen. Meðan Jørgen Niclasen skjýtur upp, at rentustuðulin skal lækka eitt prosent um árið í fimm ár, so skeyt Tjóðveldi upp, at stuðulin skuldi lækka tvey prosent annaðhvørt ár og trý prosent annaðhvørt ár, og hetta skuldi ikki bara vera í fimm ár, men tað skuldi halda fram, líka til allur stuðulin var burtur í 2025. Eg eri samdur við bæði Tjóðveldi og Jørgeni Niclasen í tí, at rentustuðulin er í roynd og veru ein stuðul til bankarnar, og tí er hann ein vánalig loysn. Hinvegin, so duga vit øll at síggja, at av tí at fólk hava tikið lán við hesi fortreytini, so ber illa til at strika stuðulin í einum høggi. Spurningurin er so, hvussu líðandi skal yvirgongdin vera? Har hevur Jørgen Niclasen valt eina lagaligari yvirgongd, enn Tjóðveldi gjørdi í teirra uppskoti. Tí er tað løgið, at Tjóðveldi nú hartar landsstýrismannin, fyri at leggja stein omaná byrðu hjá húsaeigarum, tá tey sjálvi valdu ein størri og tyngri stein at leggja omaná somu byrðuna. løgtingsmaður 1. Fær reiðaríið lán til skipið, um kvotan ella fiskiloyvið bara er til komandi árið? 2. Skulu tey alment løntu so eisini rinda fyri at fara til arbeiðis? Hetta eru spurningar, sum ofta verða settir teimum, ið vilja broyta fiskivinnupolitikkin. Spurningarnir verða settir teimum, sum halda, at tað almenna kann fáa meira burturúr tilfeinginum í havinum. Til fyrra spurningin er at siga, at sjálvandi hava útlitini nógv at siga, tá ið bankin fíggjar eina íløgu. Og sjálvandi skal bankin trúgva uppá, at tann, sum fær lánið, megnar at fíggja lánið aftur. Vit eiga tí eisini at tryggja, at reiðaríið, sum fær lán til skipið, ræður yvir kvotuni ella fiskiloyvinum yvir eitt rímiliga langt áramál. Hinvegin er tað líkamikið fyri bankan, um lánið, tú tekur, fer til at fíggja einum privatum (útlendingi) ella tí almenna. Bankin vil bara tryggja sær, at hann fær pengarnar aftur við rentusrentu. Harafturat er skipsvirðið vanliga minni parturin av láninum. Tað er, sum er, kvotan ella fiskiloyvi, sum er tað veruliga virðið. Kvoturnar og fiskiloyvini eigur fólkið í Føroyum. Fekk fólkið pengar fyri hesa ognina, sum svarar til virðið, so kundi hetta fíggja t. d. stóran part av pensjónunum. Umframt, at man kundi givið lág- og miðalinntøkum eina munandi skattalækking. Men hetta vil man ikki frá politiskari síðu. Serliga ikki frá fólkaflokssíðu, sum fyrr í tíðini var ein vinnuflokkur, men nú er vorðin ein fáveldisflokkur, og fremsti talsflokkuri fyri verandi skipan. Hesi stóru virði í sjónum, sum fólkið eigur, og sum vinnulívið dugir at virðisøkja, er høvuðsorsøkin til, at føroyingar búleikast so væl her á landi. Hóast hesa rímiligu vælferð kundi vanliga borgarin livað enn betri og tryggari og rúmsáttari, um bara politiskur vilji var til at umsita hesa ogn skynsamari. Sambandsflokkurin hinvegin vil tó verða við, at tað er blokkurin úr Danmark, sum er orsøkin til vælferðina í Føroyum. Her ger Sambandsflokkurin vinnulívinum so dyggiliga órætt. Sjálvandi er tað ikki blokkurin, men føroyska vinnulívið og tað váðafýsnið, sum har er, sum er krumtampurin í samfelagnum. Tað er hjá vinnulívinum, at samfelagshjólini byrja at mæla. Tí er tað undrunarsamt, at eitt samfelag, sum er so ríkt við rávørum letur virðini fyri onki m. a. til nakrar útlendingar at ráða yvir–um tað so er óbeinleiðis. Eisini er tað løgið, at man letur hesar leggja okursprís á okkara egna vinnulívsfólk, tá hesi skulu keypa seg inn í vinnuna. Og sum um, at tað ikki er nóg mikið, men eftir, at man hevur givið virðini burtur, og finnur seg í, at nøkur av okkara egnu skulu rinda okursprís,–bara ikki til tað almenna. So fer man til nakrar aðrar útlendingar og biður hesar um blokkstuðul, og spyr pent, um teir ikki kunnu fíggja tað, sum manglar í. Rinda fyri at fara til arbeiðis Viðvíkjandi samanberingini og spurninginum, um man so eisini skal rinda fyri at fara til arbeiðis hjá tí almenna, er at siga, at spurningurin er nokkso stuttligur, og fær nøkur at siga,“ ánei, sjálvandi skal man ikki rinda fyri at fara til arbeiðis, og tí heldur ikki fyri at fáa eina kvotu frá tí almenna”. Samanberingin er heldur ikki heilt av leið: Tá ið eitt alment starv er til taks, verður tað lýst leyst, og øll kunnu søkja. Øll kunnu bjóða seg fram, og tann best skikkaði eigur at fáa starvið. Fært tú starvið, so hevur tú tað, so leingi tú arbeiðir har. Tá ið tú fert úr starvið einaferð, kanst tú ikki selja starvið víðari til ein annan. Tú hevur jú onki goldið fyri tað. Tað hevði eisini verið órættvíst, um tú seldi starvið víðari, og koyrdi pengarnar í tín egna lumma. Tað hevði verið órættvíst yvirfyri skattgjaldaranum,–sum annars kundi fingið ágóðan. Eisini yvirfyri tí nýggja starvsfólkinum, sum fekk starvið. Og ímynda tær, um hin nýggi, sum fekk starvið aftaná teg, hevði verið noydd at biðji útlendingar hjálpt sær við at fíggja nýggja starvið? Nei, har hava tit rætt. Tað ber sjálvandi ikki til! Annita á Fríðriksmørk 26 nýggj arbeiðspláss fráboðað í byggivinnnuni higartil í ár, siga tøl frá Arbeiðseftirlitinum, skrivar Kringvarpið á netsíðuni Hetta er ein óvanliga stórur vøkstur samanborið við virksemið seinastu árini, sigur Leivur Persson, deildarleiðari á Arbeiðseftirlitinum. Arbeiðið er framvegis í nógvum byggiverkætlanum, sum vórðu settar í gongd í fjør. Tí hevur Vinnumálaráðið í uppskoti til fíggjarlóg fyri næsta ár raðfest Arbeiðseftirlitið við 410.000 krónum í meirjáttan. "Seinastu árini er byggivirksemið og annað framleiðsuvirksemið økt nógv. Hetta hevur viðført, at tørvur er á øktari orku til tess at fyribyrgja arbeiðsvanlukkur. Játtanin er í 2015 raðfest við 410.000 krónum til at fyribyrgja arbeiðsvanlukkur ", stendur í viðmerkingunum til fíggjarlógaruppskotið. Samtykkir løgtingið uppskotið til fíggjarlóg næsta ár, fer Arbeiðseftirlitið at nýta meirjáttanina til at uppraðfesta skaran av eftirlitsfólkum, sigur Arbeiðseftirlitið. Játtanin til Arbeiðseftirlitið er annars skerd nógv seinastu árini. Skerjingin var serliga stór í 2011, meira enn 700.000 krónur. Tí var neyðugt hjá stovnsleiðsluni at minka um starvsfólkatalið-úr 10,6 heilsársverkum við ársbyrjan í 2011 niður í 6 heilsársverk. Kelda: Kvf. fo Fríggjadagin gjalda ferðandi við Teistanum bara annan vegin tá tey skulu um fjørðin. Ferðaseðilin verður goldin tá farið verður úr Skopun Ongin hevur skilt leiðsluna á Strandferðsluni hví hon valdi at broyta gomlu gjaldskipanina; at gjalda bæði úr Skopun og av Gomlurætt, tí tað hevur gingið yvir ferðaætlanina hjá Teistanum tá nógvir bilar og ferðafólk skuldu við. Men tað eru góð tíðindir, at Strandferðslan nú loksins, hevur fingið eitt sindur av innliti í siglingina um Skopunarfjørð.